L-iżviluppi reċenti fil-Venezwela qed jikkawżaw aktar polarizzazzjoni u qed jipprevjenu li jsir progress fid-diversi kriżijiet li qed iħabbat wiċċu magħhom il-pajjiż. L-elezzjonijiet presidenzjali tħabbru għall-20 ta' Mejju, u ser isiru flimkien mal-elezzjoni tal-membri tal-assemblej muniċipali u dawk statali. Jiddispjaċina ferm li l-elezzjonijiet tħabbru mingħajr qbil ġenerali dwar il-kalendarju elettorali u l-kondizzjonijiet għal proċess elettorali kredibbli u inklużiv. Jiddispjaċina wkoll li għad hemm priġunieri politiċi u ostakli li jillimitaw il-parteċipazzjoni ta' partiti politiċi u kandidati. Id-deċiżjoni reċenti tal-Kunsill Elettorali Nazzjonali (CNE) li jillimita l-parteċipazzjoni f'elezzjonijiet lokali u reġjonali għal dawk il-partiti li jippreżentaw kandidati għall-elezzjonijiet presidenzjali hija ulterjorment daqqa ta' ħarta għall-proċess. Din ser ikollha biss l-effett li taggrava l-polarizzazzjoni u toħloq aktar ostakli għal soluzzjoni politika paċifika. L-Unjoni Ewropea tappella lill-gvern biex jiżgura elezzjonijiet ħielsa, trasparenti u kredibbli li jippermettu l-parteċipazzjoni tal-partiti politiċi kollha taħt kondizzjonijiet ekwi; kompożizzjoni bbilanċjata tas-CNE; kalendarju elettorali vijabbli li dwaru jkun hemm qbil u l-garanziji tekniċi kollha neċessarji biex l-elezzjonijiet jikkonformaw mal-istandards internazzjonali. Kondizzjonijiet bħal dawn huma neċessarji biex ikunu possibbli missjonijiet internazzjonali ta' osservazzjoni sħaħ u indipendenti. L-Unjoni Ewropea hija impenjata b'mod sħiħ biex tappoġġa lill-Venezwela ssib soluzzjonijiet paċifiċi u demokratiċi u hija lesta li tuża l-istrumenti tagħha kollha biex tappoġġa l-isforzi reġjonali u internazzjonali għal dak il-għan. F'dan il-kuntest, l-Unjoni Ewropea ser timmonitorja mill-qrib il-proċess elettorali u l-iżviluppi relatati fuq il-post u tinsab lesta li tirreaġixxi permezz ta' miżuri adegwati għal kwalunkwe deċiżjoni jew azzjoni li tista' tkompli timmina d-demokrazija, l-istat tad-dritt u s-sitwazzjoni tad-drittijiet tal-bniedem fil-pajjiż. L-Unjoni Ewropea tinsab ukoll imħassba u qed timmonitorja f'kooperazzjoni mill-qrib man-NU u organizzazzjonijiet internazzjonali oħra, l-impatt soċjali tal-kriżi ekonomika attwali li qiegħda taffettwa b'mod serju l-popolazzjoni, inkluż ħafna ċittadini Ewropej li jgħixu fil-pajjiż, u twassal għall-migrazzjoni tal-massa attwali li toħloq sfidi għall-komunitajiet ospitanti, b'mod partikolari l-Kolombja u l-Brażil, u l-istabbiltà reġjonali. Kif imħabbar mill-Kummissarju Stylianides waqt iż-żjara reċenti tiegħu fir-reġjun, l-UE ser tipprovdi assistenza lil dawk affettwati. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. *L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.